A toz ceaus qui verront cestes presentes lettres, je Phelippes de Borbon, chevaliers, sires de Montporros, fais savoir que je tien an fié lige de mon soignor l’avesque d’Ostun les homes que je ai an la ville de Viliers et lor tenemenz, soit an bois, an prez, an terres ou an autres choses, laquelle ville estoit obliée à mettre en la lettre que je ai donée au dit mon seignor l’avesque, des autres choses que je tien an fié de lui, laquelle lettre est seellée de mon seel, dou seel mestre Jehan, arceprovoire de Borbon, et dou seel mestre Pierre, arceprovoire de Beaune. En tesmoing de la quel chose, j’ai donées au dit mon seignor l’avesque cestes lettres seelez de mon seel, an l’an de grace mil et IIe et LX et dis, le mercredi apres feste saint Jorge, ou mois d’avril.